Minister afviser kritik

Ifølge Brian Vad Mathiesen ville det være bedre, hvis Polen gik efter at få strøm fra vindmøller i stedet for naturgas. Og der ville det være oplagt, at et land som Danmark hjalp til med den omstilling.

Energi-, forsynings- og klimaminister Lars Christian Lilleholt (V) er enig i, at det ville være bedre, hvis Polen kunne erstatte det høje kulforbrug med vindenergi, men sådan fungerer virkeligheden ikke, mener ministeren.

Baltic Pipe Gasprojektet Baltic Pipe skal forbinde norske gasfelter med Polen via Danmark. Ledningen føres gennem 13 danske kommuner i Jylland, Fyn, Sjælland og ud i Østersøen til Polen. Den samlede pris anslås til 12-16 milliarder kroner. Polen betaler halvdelen. Det er planen, at anlæggene skal bygges mellem 2020 og 2022. Det ventes, at Baltic Pipe begynder at sende gas mellem Norge og Polen i 2022.

- Polen er et helt andet sted end andre lande. 80 procent af det samlede energiforbrug i Polen er kul. Det er rigtig alvorligt, siger han og fortsætter:

- Polakkerne har en plan om at halvere kulforbruget til 40 procent. For at de kan nå derhen, er der brug for naturgas. Naturgas er trædestenen for, at Polen kan få mere vedvarende energi i deres energiforsyning. Og naturgas har en langt lavere CO2 og klimabelastning end kul, siger han og slår fast, at Danmark ikke er med til at fastholde Polen i brugen af kul, tværtimod er man med til at udfase den.

Læs også : Energinet lover erstatning: Landmænd vil helst være fri for kæmpe gasledning igennem deres marker

Men hvis nu vi havde sagt nej til den gasledning, tror du så, den grønne omstilling var gået endnu stærkere i Polen?

- Nej. Så tror jeg, vi havde ladt polakkerne i stikken. Polakkerne er i den situation, at fra 2022 kan de ikke længere få naturgas fra Rusland, men de har stadig brug for det for at kunne opretholde varme til deres borgere og virksomheder. Det er derfor, vi hjælper. Polen omstiller sig ikke bare fra den ene dag til den anden.

Men hvordan sikrer du dig, at Polen ikke fortsætter i lang tid med at bruge fossile brændsler?

- Jeg har den polske energiminister og den polske regerings ord på, at al ny kapacitet og al ny energi skal baseres på vedvarende energi i Polen, siger ministeren.

Der bliver i disse dage afholdt klimatopmødet COP24 i netop Polen. Det begyndte mandag i sidste uge, og når det slutter fredag, er forventningen, at de mange lande er blevet enige om reglerne for, hvordan landene skal leve op til de mål, der blev vedtaget i Parisaftalen for tre år siden, og hvordan det skal finansieres.